„Jutrowne město“ změje tež lětsa wjele poskitkow
Budyšin (CS/SN). Najwjace turistow přichadźa jutry do Łužicy a rady do Budyšina. Zo bychu jich wočakowanja spjelnili, ćahnu organizatorojo za jedyn postronk. Minjene lěta su swoje poskitki dale wothłosowali a polěpšili. Hdyž wočakowanych 40 000 wopytowarjow jutry Budyskich křižerjow widźi, chcedźa woni tež něšto wo pozadkach wědźeć. Tohodla Bjarnat Cyž jako křižer w Serbskej kulturnej informaciji lětsa zaso nadrobnosće rozłoži, a to ćichu sobotu. Zo bychu hosćo prawy puć namakali, w nutřkownym měsće na chódnikach stopy wupołoža. Tohorunja sobotu budu štyri šulerki Serbskeho gymnazija w štyrjoch wariantach narodneje drasty po měsće po puću, zo bychu na prašenja hosći za serbskej kulturu wotmołwjeli a jim flajery z pokazku na program Serbskeho ludoweho ansambla „Moja reja“ wudźěleli.
ces_Latn szl_Latn